Լաուրա Բիաջոտտի

Լաուրա  Բիաջոտտի (; ), իտալացի  մոդելավորող և օծանելիքագործ, «Բիաջոտտի Տան» հիմնադիր, Իտալիայի «Աշխատանքային վաստակի» համար շքանշանի  ասպետ։

Կենսագրություն 
Լաուրա  Բիաջոտտին ծնվել է Հռոմում՝ 1943 թվականի օգոստոսի  4–ին։ Նրա  մայրը՝ Դելիա Սոլդայնի  Բիաջոտտին հաջողակ մոդելավորող  է եղել, ստեղծել  է խոշոր իտալական ավիաընկերության՝ «Alitalia»–ի  համազգեստը։ Լաուրան փոքր հասակից օգնել է մորը։ Միջնակարգ դպրոցն ավարտելուց հետո Հռոմի  համալսարանում  սկսել է ուսումնասիրել հնէաբանություն, սակայն հրաժարվել է իր ակադեմիական կարիերայից, որպեսզի կենտրոնանա հագուստի ոճավորման վրա։ Նա մի քանի տարի  աշխատել է մոր  արհեստանոցում և այդ ժամանակ էլ հանդիպել է ապագա ամուսնուն՝ Ջանի Սինիին։

Որոշ  ժամանակ անց  Ֆլորենցիայում  բացել է իր  առաջին խանութը։ Իսկ  1972 թվականին Ֆլորենցիայում կայացել է Լաուրա Բիաջոտտիի նորաձևության առաջին ցուցադրությունը, որն իր վրա է հրավիրել մամուլի, քննադատների և գնորդների ուշադրությունը՝ իր անսովոր կանացի  ոճի շնորհիվ։ Սա մեկնարկ է հանդիսացել «Բիաջոտտիի  Տան» ստեղծման  համար, որը շուտով ընդգրկվել  է տղամարդու և կանացի հագուստ, տարբեր աքսեսուարներ, ժամացույցներ արտադրող Իտալիայի խոշորագույն նորաձևության տների ցանկում։

1980 թվականին Լաուրա Բիաջոտտին ամուսնու հետ (մահացել է  1996 թվականի  օգոստոսին) ապրել և աշխատել է Հռոմի արվարձանում՝  Մարկո Սիմիոնեի XI դարի վերականգնված ամրոցում։ Նրանց դուստրը՝ Լավինիա Բիաջոտտի Սիգնան ընտանեկան բիզնեսի մեջ է մտել հոր մահից հետո և 2005 թվականին դարձել է  «Բիաջոտտիի  Տան»  փոխնախագահը։

1988 թվականի  ապրիլին Բիաջոտտին դարձել է իտալացի  առաջին մոդելավորողն, որն իր հավաքածուն ցուցադրել է կոմունիստական Չինաստանում։

1992 թվականին   Լաուրա  Բիաջոտտին ԱՄՆ Նյու Յորք  քաղաքում  ստացել է «Տարվա  կին»  մրցանակը։

1993 թվականին Պեկինում նրան է հանձնվել «Marco Polo»–ի անվան մրցանակ այն բանի համար, որ իտալական արդյունաբերությունը հասցրել է Չինաստան։

1995 թվականի փետրվարի 5–ին Բիաջոտտին  դարձել պատմության մեջ առաջին  իտալացի մոդելավորողը, որն իր հավաքածուն ցուցադրել է Մոսկվայի Կրեմլում, նույն տարում Լաուրա Բիաջոտտին Իտալիայի նախագահ Օսկար  Լուիջի Սկալֆարոյի կողմից ներկայացվել է պարգևատրման՝ «Աշխատանքային վաստակի» շքանշանով»՝ նորաձևության մեջ երկար կարիերայի և  ամբողջ աշխարհում իտալական նորաձևության առաջխաղացման մեջ մեծ ավանդ ունենալու համար։

1996 թվականի սկզբին Լաուրա Բիաջոտտին, որն այդ ժամանակ ներկայանում էր նաև Մոսկվայում, համաձայնվել է դառնալ «Moscow Magazine»  ամսագրի ներդրող և համահիմնադիր, որը էական ֆինանսական դժվարությունների առաջ էր կանգնած, սակայն նախկին հիմնադրի հետ անհամաձայնության պատճառով գործարքը չի կայացել, և 1996 թվականի ապրիլին ամսագիրը սննկացել է և փակվել (տես Independent Media)։

2004  թվականի ապրիլին Լ․ Բիաջոտտին ընտրվել է իտալական նորաձևության ազգային պալատի  խորհրդական։

2011 թվականի  հունվարին  Իտալիայի նախագահ  Ջորջո  Նապոլիտանոյի հրամանագրով Լաուրա Բիաջոտտին  պարգևատրվել է  Լեոնարդոյի  մրցանակով։

Լաուրա  Բիաջոտտին  մահացել է 2017 թվականի մայիսի  26–ին՝ հարազատ  քաղաքում։

Ծանոթագրություններ

Արտաքին հղումներ 
 «Բիաջիոտտիի Տան» Պաշտոնական կայք։

 
Անձինք Հռոմից
Իտալացի կանայք
Իտալացի գործարարներ
Իտալիայում ծնվածներ
Նորաձևության դիզայներներ